
Krapinsko-zagorska županija

Javni poziv za financiranje javnih potreba u kulturi Krapinsko-zagorske županije za 2027. godinu



Odgovori na pitanja

- primljeno putem elektroničke pošte na adresu: kultura@kzz.hr




12. listopada 2026. godine


Pitanja koja su primljena putem elektroničke pošte na adresu kultura@kzz.hr od 29. rujna 2026. godine do 09. listopada 2026. godine


1. 
P: Planiram prijaviti projekt izdavanja priručnika u području izdavačke djelatnosti i očuvanja nematerijalne kulturne baštine.
Može li se na ovaj natječaj samostalno prijaviti fizička osoba (građanin pojedinac) pod svojim imenom, prezimenom i OIB-om, bez posjedovanja registriranog obrta, tvrtke ili statusa samostalnog umjetnika, pod uvjetom da u samoj prijavi detaljno obrazloži i dokaže svoje dosadašnje aktivnosti u tom području kulture?

O: Uputama za prijavitelje u točki 2.2. Prihvatljivi prijavitelji, propisano je da pravo podnošenja prijava na Javni poziv za financiranje javnih potreba u kulturi Krapinsko-zagorske županije za 2027. godinu imaju: „ustanove u kulturi, udruge, umjetničke organizacije, samostalni umjetnici, vjerske zajednice, jedinice lokalne samouprave, druge fizičke i pravne osobe (koje su registrirane za/obavljaju djelatnosti iz šireg područja kulture i umjetnosti)“. Sukladno tome, fizička osoba (građanin pojedinac) može podnijeti prijavu na ovaj Javni poziv, te u prijavnom obrascu obrazložiti dosadašnje djelovanje u širem području kulture i umjetnosti, a uputno je priložiti i dodatnu (neobaveznu) dokumentaciju iz koje su vidljive stručne i umjetničke reference autora, ogledni primjerak rukopisa ili detaljni opis rukopisa predloženog izdanja, itd. 

2.
P: Autorica sam dovršenog autobiografskog/memoarnog rukopisa koji obrađuje život uz Alzheimerovu bolest i iskustvo skrbi za oboljelog člana obitelji.
Nemam registriran obrt niti trgovačko društvo i nemam status samostalne umjetnice.
Mogu li se kao fizička osoba i autorica rukopisa samostalno prijaviti na Javni poziv u području izdavačke djelatnosti, odnosno smatra li se autorstvo i priprema vlastitog književnog djela obavljanjem djelatnosti iz područja kulture u smislu ovog Javnog poziva?

O: Vidjeti odgovor na prethodno pitanje. Prijave koje će ispuniti administrativne i formalne uvjete Javnog poziva, Kulturno vijeće Krapinsko-zagorske županije dalje će stručno vrednovati i procijeniti sukladno točkama 4.2. i 4.3. Uputa za prijavitelje, te svoj prijedlog uputiti u daljnji postupak dodjele financijskih sredstava. 
3.
P: Naša udruga organizira kulturna događanja i manifestacije te provodi programe za građane Krapinsko-zagorske županije.
Planiramo sklopiti dugoročni ugovor o najmu prostora u vlasništvu obrta. Riječ je o objektu koji ima status zaštićenog kulturnog dobra, a prostor bismo uredili za održavanje kulturnih i umjetničkih programa, radionica, manifestacija i drugih sadržaja od interesa za lokalnu zajednicu.
Molimo Vas za pojašnjenje sljedećih pitanja:
1. Može li se udruga prijaviti s projektom uređenja i prilagodbe prostora koji koristi na temelju dugoročnog ugovora o najmu, ako je vlasnik prostora obrt?
1. Koji su uvjeti i dokumentacija potrebni za dokazivanje prava korištenja prostora, osobito u pogledu trajanja ugovora o najmu i suglasnosti vlasnika?
1. Jesu li prihvatljivi troškovi radova i uređenja prostora koji ima status zaštićenog kulturnog dobra? Postoje li u tom slučaju posebni uvjeti ili ograničenja?
1. Može li se udruga, uz projekt uređenja prostora, prijaviti i na prioritetno područje koje obuhvaća organizaciju kulturnih manifestacija i provedbu kulturnih programa? Dopušta li natječaj prijavu na više prioritetnih područja?
Molimo Vas za informaciju o prihvatljivosti navedenih aktivnosti te o dokumentaciji i uvjetima na koje trebamo obratiti pozornost pri pripremi prijave.

O: 
Detaljne upute za provedbu Javnog poziva za financiranje javnih potreba u kulturi Krapinsko-zagorske županije za 2027. godinu, uključujući obavezne priloge, definirane su Uputama za prijavitelje koje su sastavni dio Javnog poziva, te su dostupne pod objavljeni Javni poziv na službenoj web stranici Krapinsko-zagorske županije: https://kzz.hr/natjecaj/javni-poziv-financiranje-javnih-potreba-kultura-2027/ .
Udruga koja podnosi prijavu na Javni poziv za financiranje javnih potreba u kulturi Krapinsko-zagorske županije za 2027. godinu mora ispunjavati formalne uvjete koji se odnose na udruge iz točke 2.2. Prihvatljivi prijavitelji Uputa za prijavitelje. Također, u istoj točki navedeno je da pravo podnošenja prijava, u smislu nepokretnog i pokretnog kulturnog dobra, imaju oni prijavitelji koji su vlasnici i nositelji prava te drugi imatelji kulturnog dobra, općine, gradovi na čijem se području nalazi kulturno dobro, javne ustanove i druge pravne osobe. U svrhu dokazivanja prava korištenja prostora, kao i prijave projekta na Javni poziv, udruga kao imatelj kulturnog dobra uz prijavni obrazac u aplikaciji SOM Natječaji pod dodatnu dokumentaciju mora priložiti spomenuti ugovor o najmu prostora za korištenje te suglasnost vlasnika za predaju prijave na Javni poziv i izvođenje predviđenih radova. 
Prihvatljive vrste projekata za financiranje u okviru Javnog poziva, prema prioritetnim područjima, navedene su u točki 2.4. Prihvatljive vrste programa/projekata, dok su prihvatljivi troškovi navedeni u točki 2.5.1. Pregled vrsta prihvatljivih troškova Uputa za prijavitelje. Za materijalnu i nematerijalnu kulturnu baštinu na području Krapinsko-zagorske županije, za koju se prijavljuje projekt na ovaj Javni poziv, mora obavezno biti utvrđen status kulturnog dobra u skladu s odredbama važećeg Zakona o zaštiti i očuvanju kulturnih dobara, te prema Registru kulturnih dobara Republike Hrvatske. Razina zaštite provjerava se u postupku provjere ispunjavanja propisanih uvjeta Javnog poziva, uvidom u Registar kulturnih dobara Republike Hrvatske. Ukoliko razina zaštite nije vidljiva ili ažurirana u Registru kulturnih dobara, prijavitelj je uz prijavni obrazac u aplikaciji SOM Natječaji pod dodatnu dokumentaciju dužan dostaviti važeću dokumentaciju (odluka Ministarstva kulture i medija) o utvrđenom statusu kulturnoga dobra. Također, sukladno Zakonu o zaštiti i očuvanju kulturnih dobara („Narodne novine“ 145/24., 151/25.), u točki VI. Izdavanje posebnih uvjeta, potvrde glavnog projekta, odobrenja za zahvate na kulturnom dobru i drugih akata u postupcima zaštite kulturnih dobara, utvrđen je postupak izdavanja prethodne konzervatorske lokacijske obavijesti, izdavanje odobrenja za zahvate na kulturnom dobru, te ostali uvjeti zaštite i postupanja. 
Uputama za prijavitelje u točki 2.1.1. Broj prijava, propisano je da „Prijavitelj na Javni poziv može podnijeti ukupno najviše 2 prijave programa/projekta“. Sukladno tome, bez obzira na devet prioritetnih područja, prijavitelj može podnijeti ukupno najviše 2 prijave u okviru Javnog poziva, dakle u isto ili u dva različita prioritetna područja. 

